

**REPUBLIKA HRVATSKA**

MINISTARSTVO ZNANOSTI I OBRAZOVANJA

mzo.gov.hr

KLASA: 061-04/23-01/00036

URBROJ: 533-06-23-0001

Zagreb, 12. prosinca 2023.

Na temelju Pravilnika o Državnoj nagradi tehničke kulture *Faust Vrančić* (Narodne novine, broj 1/94.), Odbor za dodjelu Nagrade *Faust Vrančić* raspisuje

**JAVNI NATJEČAJ  
za dodjelu Državne nagrade tehničke kulture  
*Faust Vrančić* za 2023. godinu**

Odbor poziva građane Republike Hrvatske, javne i druge djelatnike u tehničkoj kulturi, udruge i druge pravne osobe u tehničkoj kulturi, znanstvene ustanove i ostale pravne osobe koje imaju sjedište u Republici Hrvatskoj da predlože kandidate za dodjelu Državne nagrade tehničke kulture *Faust Vrančić* (u daljnjem tekstu: Nagrada) za 2023. godinu i to za:

* Nagradu tehničke kulture *Faust Vrančić* za životno djelo i
* Godišnju nagradu tehničke kulture *Faust Vrančić*.

Nagrada tehničke kulture *Faust Vrančić* za životno djelo dodjeljuje se istaknutom pojedincu za trajan doprinos i ukupnu djelatnost u razvoju tehničke kulture, kao i za iznimne rezultate trajne vrijednosti na unaprjeđivanju i razvoju obrazovanja u tehničkoj kulturi te razvoju tehničkog stvaralaštva u Republici Hrvatskoj i svijetu. Temelj za dodjelu Nagrade za životno djelo je, uz navedeno, dugotrajnije djelovanje u tehničkoj kulturi tijekom profesionalne karijere ili tijekom rada u udrugama tehničke kulture.

Godišnja nagrada tehničke kulture *Faust Vrančić* dodjeljuje se pojedincima, skupinama pojedinaca, udrugama tehničke kulture i drugim pravnim osobama:

* za izniman doprinos razvoju i unaprjeđivanju tehničkoga odgoja i obrazovanja građana Republike Hrvatske, posebno mladih, uz pomoć izvanškolskih i izvannastavnih aktivnosti u prirodoslovnim, tehničkim i drugim znanstvenim područjima kojima se razvijaju sposobnosti, znanje i vještine za znanstveno-tehničko i radno stvaralaštvo te ostvaruje osposobljavanje i usmjeravanje za izbor zanimanja u području prirodoslovlja i tehnike;
* za razvoj i unaprjeđivanje inventivnoga rada, znanstveno-tehničkog stvaralaštva i tehničkog amaterizma u Republici Hrvatskoj;
* za iznimne rezultate ostvarene u razvitku udruga tehničke kulture u Republici Hrvatskoj u tehničkim, tehničko-kulturnim i tehničko-sportskim područjima tehničke kulture;
* za popularizaciju i promidžbu znanosti i tehnike te poticanje sklonosti za tehničko stvaralaštvo u Republici Hrvatskoj;
* za zapažen pedagoški, znanstveni i stručni rad u tehničkoj kulturi i u organizacijama tehničke kulture Republike Hrvatske;
* za zapažena postignuća u međunarodnoj promidžbi tehničke kulture u Republici Hrvatskoj.

Godišnje se dodjeljuje jedna nagrada za životno djelo, do deset godišnjih nagrada pojedincima i do pet godišnjih nagrada udrugama tehničke kulture i drugim pravnim osobama.

Nagrađenim pojedincima i skupinama pojedinaca Nagrada se dodjeljuje u novcu i u obliku povelje o dodjeli Nagrade, a nagrađenim udrugama tehničke kulture, ustanovama i drugim pravnim osobama samo u obliku povelje o dodjeli Nagrade.

Prijedlog se podnosi na obrascu koji sadrži upute o prilozima koje treba dostaviti uz prijedlog.

Obrazac se može preuzeti na internetskoj adresi: <https://mzo.gov.hr>

Obrazloženi prijedlozi sa svim prilozima dostavljaju se na adresu:

Ministarstvo znanosti i obrazovanja, Odbor za dodjelu Nagrade *Faust Vrančić*

Zagreb, Donje Svetice 38.

**Natječaj je otvoren do zaključno 12. siječnja 2024. godine.**

Nepotpuni i nepravodobni prijedlozi neće se razmatrati.

Ako je prijedlog upućen preporučenom poštom, dan predaje na pošti smatra se danom predaje Odboru.